Det lykkedes at redde en mand op fra vandet, efter at hans kutter brændte. Han er bragt til Aalborg Sygehus.

Skipperen på en fiskekutter så fredag ingen anden udvej end at springe overbord. da der udbrød brand i kutteren. Kutteren Sølyst lå omkring 10-15 kilometer nord for Hanstholm, da den brød i brand. - Branden opstår i styrehuset, fortæller vagtholdslederen i forsvarets søredningstjeneste, JRCC, til Ritzau. Skipperen slår alarm og springer derefter i vandet. To redningsbåde fra Hanstholm Redningsstation og en helikopter bliver sendt af sted for at komme ham til undsætning. - Han bliver reddet om bord i redningsbåden LRB22. Herfra bliver han overført til helikopteren, der flyver ham til Aalborg Sygehus, da der er risiko for, at han har fået røgforgiftning, siger vagtholdslederen. Redningsbåden C.B. Claudi får i mellemtiden slukket branden i kutteren og trækker den derefter ind til Hanstholm.